SKRIFTLIG FORESPØRGSEL E-0436/03

af Erik Meijer (GUE/NGL) til Kommissionen

(18. februar 2003)

Om: Kriterier for beskyttelse af grænseoverskridende togpassagerer i internationale tog mod ind- og udstigningsforbud

1. Har Kommissionen kendskab til, at grænseoverskridende togpassagerer, som får vanskeligheder, idet nogle af de hurtige rejsemuligheder tilsyneladende ikke vil være tilgængelige for dem, nu er afhængige af, om togkonduktørerne undtagelsesvis lader dem stige på toget, og at det er vanskeligt at drøfte dette, eftersom togpersonalet har fået instruktioner om at afvise passagerer og at lade toget forlade perronen hurtigt?

2. Er Kommissionen også af den opfattelse, at følgerne af indstignings- og udstigningsforbud for togpassagerer er yderst kundefjendtlige, da man tvinger potentielle brugere af et tog, som kører til den ønskede station, til lange ventetider på andre tog, til omveje, til betydeligt længere rejsetider eller benyttelse af et andet transportmiddel end toget?

3. Svarer sådanne foranstaltninger til målsætningerne i hvidbogen om den europæiske transportpolitik frem til 2010 det svære valg?

4. Er de tiltagende indstignings- og udstigningsforbud for internationale passagertog resultatet af en overenskomst på europæisk eller på internationalt plan? Har Kommissionen været inddraget i indførelsen af sådanne foranstaltninger, og er der blevet opstillet kriterier herfor? I bekræftende fald hvori består de nu gældende kriterier?

5. Er Kommissionen rede til at sørge for, at der håndhæves mere passagervenlige kriterier for indførelsen eller bevarelsen af indstignings- eller udstigningsforbud, således at den eventuelle afvisning af passagerer f.eks. kun er acceptabel, hvis der inden for en halv time kører et andet, tilgængeligt tog, som har samme destination, og som giver mulighed for en forbindelse til gennemgående tog på omstigningsbanegårde?

6. Agter Kommissionen at indføje en sådan bestemmelse i den forordning om togpassagerers rettigheder, der er planlagt for 2003?

Samlet svarafgivet på Kommissionens vegne af Loyola de Palaciopå skriftlige forespørgsler E-0435/03 og E-0436/03

(2. april 2003)

Kommissionen er klar over, at der kan være tale om særlige vilkår for passagerer i forbindelse med ind- og udstigning på grænseoverskridende jernbaneforbindelser. Disse vilkår indgår

i jernbaneselskabernes kommercielle politik, som Kommissionen ikke har nogen indflydelse på. Det er op til medlemsstaterne eventuelt at pålægge jernbaneselskaberne offentlige serviceforpligtelser i denne sammenhæng, dersom de måtte ønske det.

Der kunne være forskellige begrundelser for disse vilkår, såsom passagerernes sikkerhed og komfort i nattog, eller der kan være tale om rent driftsmæssige årsager. Kommissionen kender intet til nogen detaljeret ordning i forbindelse hermed fra jernbaneselskabernes side. Dog kan begrænsningerne med hensyn til ind- og udstigning skyldes, at fællesskabslovgivningen ikke giver ret til cabotage-kørsel på internationale togforbindelser, samt at der ikke lægges nok pres på jernbaneselskaberne med hensyn til at tiltrække passagerer.

Kommissionen vil ved udarbejdelsen af et forslag til forordning om togpassagerers rettigheder overveje, hvorledes kontraktvilkårene for passagerer kan forbedres. Desuden vil Kommissionen, som ønsket af Europa-Parlamentet, fremsætte forslag om indrømmelse af adgangsrettigheder for internationale passagertjenester med henblik på at fjerne kunstige hindringer herfor.